作者：赵以夫
词牌/韵律：大

paragraphs: 正绿阴浓，莺声懒，庭院轻寒烟薄。
天然花富贵，逞夭红殷紫，叠葩重萼。
醉艳酣春，妍姿浥露，翠羽轻明如削。
檀心鸦黄嫩，似离情愁绪，万丝交错。
更银烛相辉，玉瓶微浸，宛然京洛。
朝来风雨恶。
拍僝僽、低张青油幕。
便好倩、佳人插帽，贵客传笺，趁良辰、赏心行乐。
四美难并也，须拼醉、莫辞杯勺。
被花恼、情无著。
长笛何处，一笑江头高阁。
极暮水云漠漠。